অন্ধ্রপ্রদেশ: আদালত থেকে মাত্র কয়েক গজ দূরে দিন দুপুরে জনবহুল রাস্তার ওপর খুন হয়ে গেলেন এক ব্যক্তি। নাম মারুতি রেড্ডি। পথচারীরা দাঁড়িয়ে গোটা ঘটনা দেখল, কেউ কেউ নিজের মোবাইলে ঘটনার ভিডিও রেকর্ডিংও করল। কিন্তু কেউ প্রতিবাদ করল না। কেউ বাঁচালো না। ঘটনাস্থল বৃহস্পতিবার অন্ধ্রপ্রদেশের ব্যস্ততম রাস্তা কাড়াপার। ৩২ বছরের মারুতিকে আদালতে যাওয়ার পথে অটো থেকে টেনে নামিয়ে খুন করল দুই জন ব্যক্তি। ওই দু’ জনকে দু’ ভাই বলে মনে করা হচ্ছে। মারুতিকে এক জন চেপে ধরে রাখে আর এক জন রামদা দিয়ে কুপিয়ে কুপিয়ে খুন করে। মোট এগারোবার তাঁকে ওই অস্ত্র দিয়ে কোপানো হয়েছে। পুলিশ জানায়, রাস্তার সিসিটিভিতে ঘটনা ধরা পড়েছে। খুনিরা পরে আত্মসমর্পন করেছে। পুলিশ সূত্রে জানা গেছে, খুনিদের সঙ্গে রেড্ডির বোনের পারিবারিক সম্পর্ক আছে। ব্যক্তিগত বা পারিবারিক অশান্তির জেরে খুন করা হয়েছে রেড্ডিকে।